秋日會遠華館呈胡仲威
作者：劉克莊
朝代：宋

paragraphs: 嶺表豈必熱，庚伏頻滂沱。
薄暮辱招要，盆李參瓶荷。
君侯如長松，折節交藤蘿。
奇字識夏鼎，古音彈雲和。
今日素商至，高屋凉意多。
夜清群籟息，已有蛩鳴莎。
人生不飲酒，賢愚同銷磨。
拍手問湘纍，獨醒欲如何。
謬承青眼顧，詎惜蒼顔酡。
客散我亦歸，耿耿看斜河。